Apollo 11

Apollo 11 was die Amerikaanse ruimtesending waarmee die eerste mense op die maan, die Amerikaners Neil Armstrong en Buzz Aldrin, geland het op 20 Julie 1969 om 20:17:40 UTC.

Armstrong was die eerste mens om op die maanoppervlak te loop, ses uur later op 21 Julie 02:56 UTC. Armstrong het ongeveer twee en 'n half ure buite die ruimtetuig vertoef en Aldrin effens minder, en saam het hulle 21,5 kg (47,5 pond) se maanmateriaal ingesamel om terug te neem na die aarde. Die derde lid van die sending, Michael Collins, het alleen in die beheermodule van die ruimtetuig in 'n wentelbaan om die maan gevlieg, totdat Armstrong en Aldrin later na hom teruggekeer het vir hul reis terug na die Aarde.

Verloop van die sending 
Die Apollo-ruimtetuig is op 16 Julie 1969 deur 'n Saturn V-vuurpyl vanaf Kennedy-ruimtesentrum op Merritt-eiland, Florida gelanseer. Apollo 11 was die vyfde bemande sending van NASA se Apollo-program. Die Apollo-ruimtetuig het drie dele gehad: 'n bevelmodule met 'n kajuit vir die drie ruimtevaarders, en die enigste deel wat terug op die aarde geland het; 'n diensmodule, wat die bevelmodule van aandrywing, elektriese krag, suurstof en water voorsien; en 'n maanmodule vir die landing op die maan. 

Nadat dit na die maan gestuur is deur die Saturn V se boonste stadium het die ruimtevaarders die ruimtetuig geskei daarvan en vir drie dae gereis totdat hulle in 'n wentelbaan om die maan geplaas is. Armstrong en Aldrin het hulself toe verskuif na die maanmodule en in die Mare Tranquillitatis geland. Hulle het vir ongeveer 21½ uur op die maanoppervlak vertoef. Na die opstyg van die boonste deel van die maanmodule en herkoppeling met Collins in die bevelmodule, het hulle teruggekeer na die aarde en op 24 Julie 1969 in die Stille Oseaan neergeplons. Die bemanning is deur die vliegdekskip USS Hornet opgepik.

Feite 
 Gelanseer: 16 Julie 1969 vanaf Kennedy platform 39A.
 Terugkeer: 24 Julie 1969.
 Bemanningslede: Neil Armstrong, bevelvoerder; Michael Collins, beheermodule-vlieënier; Buzz Aldrin, maanmodule-vlieënier.
 Bevelmodule: Columbia.
 Maanmodule: Eagle.
 Beoogde maanlandingsarea: Mare Tranquillitatis.

Trivia 
Pratley Putty is gebruik om sekere dele van die Eagle-maanlandingstuig van die Apollo 11-sending aan mekaar te hou.

Notas 

Apollo-program